በግድቡ ላይ በመሪዎች ደረጃ የሚደረገው ውይይት ለኢትዮጵያ ስጋት እንደማይሆን ምሁራን ገለጹ
አዲስ አበባ፡- በታላቁ ህዳሴ ግድብ ላይ የኢትዮጵያ፣ ግብፅ እና ሱዳን መሪዎች መካከል የሚደረገው ውይይት ለኢትዮጵያ የተለየ ስጋት ይዞ እንደማይመጣ ምሁራን ገለጹ።በዓባይ ተፋሰስ ተመራማሪ የሆኑት ረዳት ፕሮፌሰር ወሂበእግዜር ፈረደ እንዳሉት፤ በመሪዎች ደረጃ የሚደረገው ውይይትና ድርድር ከፍተኛ ጥንቃቄ የሚያስፈልገውና የኢትዮጵያን ብሄራዊ ጥቅም በማያስነካ መንገድ መቃኘት እንዳለበት አሳስበዋል። ድርድሩ በባለሙያዎች ብቻ ቢጠናቀቅ መልካም ነበር። ይሁንና ወደ መሪዎች መምጣቱም ሥጋት አይሆንም፤ ይልቁንም በመረጃ ተንትኖ የማስረዳትና በሚቀርበው የሃሳብ ልዕልና ላይ የሚወሰን ነው። ግብፅ ድርድሩ ወደ ዓባይ ውሃ ክፍፍል ላይ እንዲያተኩር መፈለጓ ለኢትዮጵያ እምብዛም ስጋት አይሆንም ያሉት ረዳት ፕሮፌሰሩ፤ በዚህ ወቅት ኢትዮጵያም የራሷን ቀይ ካርድ መምዘዝ አለባት። የዓባይ ውሃ ክፍፍል በሦስት አገራት ብቻ እንደማይወሰን አስረግጣ መናገርና 11 የተፋሰስ አገራት እንዲሳተፉ መጠየቅ አለባት። በዚህ ላይ ደግሞ ኢትዮጵያ ጊዜ ለመግዛትና ግድቡን ለማጠናቀቅ ይጠቅማታል። እንደ ረዳት ፕሮፌሰሩ ገለጻ፤ ድርድሩ እየተካሄደም ቢሆን በኢትዮጵያ ውስጣዊ ደህንነት ውስጥ ግብፆች ጣልቃ እየገቡ ነው። በዚህ ላይ መንግሥት ጉዳዩን በአፅንኦት መከታተል አለበት። ሰሞኑን የሚታዩት ጉዳዮችም የዚሁ አካል ናቸው። ከምንም በላይ ደግሞ ግብፅ በሳይበር ጥቃት የኢትዮጵያን መሰረተ ልማቶች በማውደም በቢሊዮኖች ዶላር የሚገመት ኪሣራ ለማድረስ የምትሠራ በመሆኑ መንግሥት በዚህ ላይ ከፍተኛ ጥንቃቄ ማድረግ አለበት። ግብፅ ጥቅሟን ለማስከበር የቴክኖሎጂ ጦርነትን እንደ ዋነኛ አማራጭ እንደምትጠቀምና ለዚህም በርካታ ባለሙያዎችን እንዳፈራች አስገንዝበዋል። በሃይማኖትና ብሄር ማጋጨት፤ በቀጣናው የኢትዮጵያን ጥቅም የሚጎዱ ተግባራትን መፈፀምና መሰል ችግሮችን መፍጠሯም ግብፅ አሁንም ያልተወችው አጀንዳ እንደሆነ ማጤን ያስፈልጋል ነው ያሉት- ረዳት ፕሮፌሰር ወሂበእገዜር ፈረደ።በሠመራ ዩኒቨርሲቲ የውሃ ምህንድስና መምህር የሆኑት ኢንጅነር ሙሐመድ አህመድ በበኩላቸው፤ ግብፆች ለዘመናት የቆየ የበላይነት ለመቀጠል ዝንት ዓለም እንቅልፍ አይወስዳቸውም። ለ900 ዓመታት የሚበቃ ከርሠ ምድር ውሃ አላቸው። ከዚህም በተጨማሪ በባህር የተከበበች አገር ናት፤ ችግሩ ግን ይህን ጨዋማ የሆነውን የባህር ውሃ በቴክኖሎጂ አስደግፈው ጥቅም ላይ ማዋል አለመቻላቸው ነው። ለዘመናት በዓባይ ላይ ተመስርተው የኖሩ ሲሆን፤ 98 ከመቶ የሚሆነው የውሃ ምንጫቸውም ከዚሁ የሚገኝ ነው። ይህ ብቻ ሳይሆን በአብዛኛው ሩዝና ከፍተኛ ውሃ የሚጠቀሙ አዝዕርትን ስለሚዘሩና እፅዋትን ስለሚተክሉ የውሃ ፍጆታቸው ከፍተኛ ነው። በአረብኛ የሚተላለፉ በርካታ የግብፅ መገናኛ ብዙሃናቸውን እንደሚከታተሉ የተናገሩት ኢንጅነር ሙሐመድ አህመድ፤ ግብፆች ብዙ ጊዜ ለህዝባቸው እና ለዓረቡ ዓለም እጅግ የተሳሳተ መረጃ የሚሰጡና ኢትዮጵያን በዳይ የሚያስመስሉ መረጃዎችን በሰፊው ያሠራጫሉ። በተጨማሪም ኢትዮጵያ ደካማ አገር እንደሆነችና ያላት ምሁራን እዚህ ግባ የማይባሉ ናቸው በማለት ያንቋሽሻሉ ብለዋል። ግብፆች አካሄዳቸው በዓለም አቀፍ ህግ ማዕቀፎችም ሆነ ሞራል አኳያ ተቀባይነት የሌለው ቢሆንም ሴራ መጎንጎናቸውን እንደሚቀጥሉ ጠቁመዋል። በኢትዮጵያ ውስጥ በሃይማኖትና በብሄር ልዩነት እንዲነሳ ግጭት መቀስቀሳቸው አይቀሬ ነው። በኢትዮጵያ አጎራባች አገራትም ጣልቃ ለመግባት ያላቸውን አቅም ሁሉ እንደሚጠቀሙ መዘንጋት እንደሌለበት አስገንዝበዋል። ሰሞኑን ለ11 ቀናት ሲደረግ የነበረው ውይይይ በወሳኝ ጉዳዮች ላይ ያለመስማማታቸውን አውስተው በቀጣይ በመሪዎች ደረጃ የሚደረገው ውይይት ለግብፆች የተለየ ውጤት የሚል ዕምነት የለኝም ያሉት ኢንጅነሩ፤ ትልቁ ነገር ግብፆች የቀኝ ግዛት ፍላጎትን ለማስረፅ ከፍተኛ ፍላጎት ማሳየታቸው እንደማይቀርም ኢንጂነሩ ጠቁመዋል። ግብፆች በርካታ ዓለም አቀፍ ምሁራን ስላላቸው በድርድሩ ላይ አላስፈላጊ ቃላትን በመጠቀም ልክ ለዓድዋ ጦርነት መንስኤ እንደሆነው ‹‹የውጫሌ ስምምነት አንቀፅ 17›› ላይ የተደረገው ዓይነት በቃላት የማሳሳት ጨዋታ የተካኑ በመሆናቸው ከፍተኛ ጥንቃቄ እንደሚያስፈልግ ያሳሰቡት ኢንጂነር ሙሐመድ በተጨማሪም ኢትዮጵያ በድፕሎማሲው በሰፊው መሥራትና፣ የኢትዮጵያን ደህንነት የሚጠብቁ ተቋማት በመናበብ ለግብፅ አስፈላጊ የቤት ሥራዎችን መስጠት እንዳለባቸውም አስገንዝበዋል።አዲስ
ዘመን ሐምሌ11 2012 በክፍለዮሐንስ አንበርብር